CELEX: 62012TN0134
Language: el
Date: 2012-03-27 00:00:00
Title: Υπόθεση T-134/12: Προσφυγή-αγωγή της 27ης Μαρτίου 2012 — Investigación y Desarrollo en Soluciones y Servicios IT κατά Επιτροπής

2.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 157/9
            
         Προσφυγή-αγωγή της 27ης Μαρτίου 2012 — Investigación y Desarrollo en Soluciones y Servicios IT κατά Επιτροπής
   (Υπόθεση T-134/12)
   2012/C 157/16
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα-ενάγουσα: Investigación y Desarrollo en Soluciones y Servicios IT (Alicante, Ισπανία) (εκπρόσωπος: M. Jiménez Perona, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής Ares (2012)39854, της 19ης Ιανουαρίου 2012, περί ανακτήσεως των ποσών των χρεωστικών σημειωμάτων που αντιστοιχούν στον οικονομικό έλεγχο 09-INFS-001/041, και
            
         
               —
            
            
               να καταδικάσει την Επιτροπή στην αποκατάσταση της ζημίας, την οποία υπέστη η προσφεύγουσα-ενάγουσα λόγω της παράνομης συμπεριφοράς της Επιτροπής που αποτελεί αντικείμενο της προσφυγής-αγωγής, η οποία ανέρχεται σε 732 788 ευρώ.
            
         
      Λόγοι και κύρια επιχειρήματα
   
   Η προσφεύγουσα-ενάγουσα (στο εξής: προσφεύγουσα) συνήψε με την Επιτροπή πλείονες συμβάσεις έρευνας και ανάπτυξης, όλες ρυθμιζόμενες βάσει της αποφάσεως C(2003) 3834 της Επιτροπής, της 23ης Οκτωβρίου 2003, η οποία περιλαμβάνει τυποποιημένη σύμβαση FP 5 ή FP 6 και τους γενικούς όρους FP 5 και FP 6.
   Σε σχέση με τις εν λόγω συμβάσεις και βασιζόμενη στα αποτελέσματα μιας διαδικασίας έρευνας της OLAF και ενός οικονομικού ελέγχου της Επιτροπής, η τελευταία αποφάσισε την ανάκληση των επιδοτήσεων.
   Προς στήριξη της προσφυγής της, η προσφεύγουσα προβάλλει οκτώ λόγους.
   
               1)
            
            
               Ο πρώτος λόγος αντλείται από προσβολή των δικαιωμάτων άμυνας, λόγω του τρόπου εκτελέσεως του εν λόγω οικονομικού ελέγχου.
            
         
               2)
            
            
               Ο δεύτερος λόγος αντλείται από παραβίαση της αρχής της ασφάλειας δικαίου, δεδομένου ότι η προσφεύγουσα δεν γνώριζε το εφαρμοστέο νομικό πλαίσιο.
            
         
               3)
            
            
               Ο τρίτος λόγος αντλείται από παράβαση εκ μέρους του καθού θεσμικού οργάνου της υποχρεώσεως αιτιολογήσεως των πράξεων.
            
         
               4)
            
            
               Ο τέταρτος λόγος αντλείται από παραβίαση της αρχής του τεκμηρίου αθωότητας, λόγω του ύφους που χρησιμοποίησε η ΓΔ INFSO στην έκθεση οικονομικού ελέγχου της.
            
         
               5)
            
            
               Ο πέμπτος λόγος αντλείται από προσβολή του δικαιώματος για χρηστή διοίκηση, η οποία απορρέει από την εκ μέρους των ελεγκτών παράβαση της υποχρεώσεώς τους να είναι αμερόληπτοι και δίκαιοι κατά την κρίση τους.
            
         
               6)
            
            
               Ο έκτος λόγος αντλείται από παραβίαση της αρχής της δικαιολογημένης εμπιστοσύνης, ειδικότερα όσον αφορά τη μη διαπίστευση των εξωτερικών ελεγκτών και την αιτία αυτή καθεαυτή της διαδικασίας ελέγχου.
            
         
               7)
            
            
               Ο έβδομος λόγος αντλείται από παραβίαση της αρχής της αναλογικότητας.
            
         
               8)
            
            
               Ο όγδοος λόγος αντλείται από προσβολή του δικαιώματος σεβασμού της ιδιωτικής ζωής.